31991R0650
L 072/20
JURNALUL OFÍCIAL AL UNIUNII EUROPENE
REGULAMENTUL (CEE) NR. 650/91 AL COMISIEI
din 18 martie 1991
privind cererile de subvenționare, prin programe operaționale, din Fondul European de Orientare și Garantare Agricolă (FEOGA), secțiunea Orientare, a investițiilor care au ca scop îmbunătățirea condițiilor de transformare și comercializare a produselor pescărești și de acvacultură
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 4042/89 al Consiliului, din 19 decembrie 1989, referitor la îmbunătățirea condițiilor de transformare și comercializare a produselor pescărești și de acvacultură (1) și în special articolul 8, alineatul (3),
cu avizul Comitetului permanent al structurilor pescuitului,
întrucât cererile de subvenționare înaintate FEOGA, secțiunea Orientare, sub formă de programe operaționale, în cadrul acțiunii comune de îmbunătățire a condițiilor de transformare și comercializare a produselor pescărești și de acvacultură, trebuie să cuprindă toate informațiile necesare pentru examinarea lor, în conformitate cu prevederile Regulamentului (CEE) nr. 4042/89,
ADOPTĂ PREZENTUL REGULAMENT:
Articolul 1
(1) Cererile de subvenționare prin programe operaționale, adresate FEOGA, secțiunea Orientare, a investițiilor care au ca scop îmbunătățirea condițiilor de transformare și comercializare a produselor pescărești și de acvacultură se prezintă în dublu exemplar și cuprind toate informațiile și documentele enumerate în anexe.
(2) Cererile care nu îndeplinesc condițiile de la alineatul (1) nu se iau în considerare.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 martie 1991.